NEUVOSTON ASETUS (EU) 2020/455,

annettu 26 päivänä maaliskuuta 2020,

asetuksen (EU) 2019/1838 muuttamisesta tiettyjen kalastusmahdollisuuksien osalta Itämerellä ja muilla vesillä vuonna 2020 sekä asetuksen (EU) 2020/123 muuttamisesta tiettyjen kalastusmahdollisuuksien osalta unionin vesillä ja unionin ulkopuolisilla vesillä vuonna 2020

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 43 artiklan 3 kohdan,

ottaa huomioon Euroopan komission ehdotuksen,

sekä katsoo seuraavaa:

(1) Neuvoston asetuksessa (EU) 2019/1838 (1) vahvistetaan eräiden kalakantojen ja kalakantaryhmien Itämerellä sovellettavat kalastusmahdollisuudet vuodeksi 2020. Siinä vahvistetaan kahdelle Itämeren turskakannalle kutukauden aikaiset kalastuskieltojaksot. Kalakantoja koskevien vertailukelpoisten tietojen katkeamattomien aikasarjojen varmistaminen on olennainen osa kyseisten kantojen tieteellistä arviointia. Siksi asianomaisilla kieltojaksoilla on aiheellista sallia kalastustoimet, jotka suoritetaan yksinomaan tieteellisiä tutkimuksia varten ja noudattaen täysimääräisesti Euroopan parlamentin ja neuvoston asetuksen (EU) 2019/1241 (2) 25 artiklassa säädettyjä edellytyksiä. Asetus (EU) 2019/1838 olisi sen vuoksi muutettava.

(2) Neuvoston asetuksessa (EU) 2020/123 (3) vahvistetaan unionin vesillä ja unionin aluksiin tietyillä unionin ulkopuolisilla vesillä sovellettavat tiettyjen kalakantojen ja kalakantaryhmien kalastusmahdollisuudet vuodeksi 2020. Olisi selvennettävä, että kyseisen asetuksen 10 artiklan 6 kohdassa säädettyjä rajoituksia sovelletaan myös rannalta käsin harjoitettavaan virkistyskalastukseen.

(3) Eteläisen Intian valtameren kalastussopimuksen (SIOFA) osapuolet päättivät vuosikokouksessaan heinäkuussa 2019 pohjakalastustoimenpiteistä ja pyyntiponnistuksen rajoittamisesta SIOFA-alueella. Kyseiset toimenpiteet pantiin täytäntöön unionin lainsäädännössä asetuksella (EU) 2020/123. SIOFAn osapuolet hyväksyivät vuosikokouksessaan heinäkuussa 2019 viisi väliaikaista suojelualuetta, joilla kalastusaluksiin sovelletaan erityisiä sääntöjä pohjaekosysteemien suojelemiseksi. Sen vuoksi olisi tehtävä muitakin muutoksia sen varmistamiseksi, että täytäntöönpanosäännöissä otetaan asianmukaisesti huomioon SIOFAn osapuolten tekemät päätökset.

(4) Kansainvälisen merentutkimusneuvoston (ICES) viimeisimpien, 27 päivänä helmikuuta 2019 ja 27 päivänä helmikuuta 2020 annettujen tieteellisten lausuntojen mukaisesti tuulenkalojen saalisrajoituksia ICES-alueilla 2a ja 3a ja ICES-suuralueella 4 olisi muutettava.

(5) Kansainvälinen Atlantin tonnikalojen suojelukomissio (ICCAT) päätti vuosikokouksessaan marraskuussa 2019 trooppisia tonnikaloja koskevista uusista raportointivelvoitteista. Jäsenvaltioita vaaditaan ilmoittamaan niiden suurten pitkäsiima-alusten (kokonaispituus vähintään 20 metriä) ja kurenuotta-alusten kuukausittaiset saaliit, jotka pyytävät isosilmätonnikalaa (Thunnus obesus) ja keltaevätonnikalaa (Thunnus albacares) Atlantin valtamerellä. Kun isosilmätonnikalan saaliit saavuttavat 80 prosenttia kiintiöstä, jäsenvaltioita vaaditaan toimittamaan kyseisten alusten saaliita koskevat tiedot viikoittain.

(6) Kyseiset toimenpiteet olisi saatettava osaksi unionin lainsäädäntöä muuttamalla vastaavasti asetuksessa (EU) 2020/123 vahvistettuja isosilmätonnikalan ja keltaevätonnikalan suurimpia sallittuja saaliita (TAC) Atlantin valtamerellä.

(7) Unionin kalastusaluksille ICCAT-yleissopimusalueella asetetut pyyntiponnistusrajoitukset perustuvat tietoihin, jotka jäsenvaltiot ovat toimittaneet komissiolle tonnikalan (Thunnus thynnus) kalastuskapasiteetti- ja kasvatussuunnitelmissa. Kyseiset pyyntiponnistusrajoitukset ilmoitetaan unionin suunnitelmassa, jonka ICCAT hyväksyi 5 ja 6 päivänä maaliskuuta 2020 pidetyssä paneeli 2:n istuntojen välisessä kokouksessa. Ne olisi vahvistettava osana kalastusmahdollisuuksia.

(8) Asetus (EU) 2020/123 olisi sen vuoksi muutettava.

(9) Asetuksissa (EU) 2019/1838 ja (EU) 2020/123 säädettyjä saalisrajoituksia sovelletaan 1 päivästä tammikuuta 2020. Saalisrajoituksia koskevia tällä muutosasetuksella käyttöön otettavia säännöksiä olisi sen vuoksi myös sovellettava kyseisestä päivästä. Tällainen taannehtiva soveltaminen ei rajoita oikeusvarmuuden ja luottamuksen suojan periaatteiden soveltamista, sillä asianomaisia kalastusmahdollisuuksia ei ole vielä käytetty loppuun.

(10) Yhdistynyttä kuningaskuntaa on kuultu Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä tehdyn sopimuksen 130 artiklan 1 kohdan mukaisesti,

ON HYVÄKSYNYT TÄMÄN ASETUKSEN:

1 artikla Asetuksen (EU) 2019/1838 muuttaminen Muutetaan asetuksen (EU) 2019/1838 liite tämän asetuksen liitteen I mukaisesti.

2 artikla Asetuksen (EU) 2020/123 muuttaminen Muutetaan asetus (EU) 2020/123 seuraavasti: a) korvataan 10 artiklan 6 kohta seuraavasti: ”6. ICES-alueilla 8a ja 8b harjoitettavassa virkistyskalastuksessa, myös rannalta käsin, yksi kalastaja saa ottaa saaliiksi enintään kaksi meribassiyksilöä päivässä. Saaliiksi otetun meribassiyksilön vähimmäiskoko on 42 cm. Tätä kohtaa ei sovelleta ankkuroituihin verkkoihin, joita ei saa käyttää meribassin pyytämiseen eikä saaliiksi ottamiseen.”; b) lisätään artikla seuraavasti: ”28 a artikla Paholaisrauskut 1. Unionin kalastusaluksilta on kiellettyä pyytää, pitää aluksella, jälleenlaivata, purkaa aluksesta, varastoida, tarjota myytäväksi tai myydä paholaisrauskujen (Mobulidae-heimo, joka käsittää Manta- ja Mobula-suvut) osia tai kokonaisia ruhoja, lukuun ottamatta kotitarvekalastusta harjoittavia kalastusaluksia (jolloin kalastajien perheet kuluttavat pyydetyn kalan suoraan). Ensimmäisestä alakohdasta poiketen paholaisrauskut, jotka saadaan tahattomasti saaliiksi pienimuotoisessa kalastuksessa (muu kuin pitkäsiimakalastus tai pintakalastus, eli kurenuotta-, vapapyydys-, verkkokalastus-, käsisiima- ja uistelualukset, jotka on rekisteröity IOTC:n luvan saaneiden alusten rekisteriin), saadaan purkaa aluksesta ainoastaan paikallista kulutusta varten. 2. Kaikkien kalastusalusten, lukuun ottamatta kotitarvekalastusta harjoittavia kalastusaluksia, on mahdollisuuksien mukaan päästettävä nopeasti vapaaksi elävinä ja vahingoittumattomina paholaisrauskut heti, kun niitä havaitaan verkossa, koukussa tai kannella, ja tehtävä se aiheuttaen mahdollisimman vähän vahinkoa pyydystetyille yksilöille.”; c) kumotaan 30 artikla; d) muutetaan liitteet I A, I D, I K ja VI tämän asetuksen liitteen II mukaisesti.

3 artikla Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä. Sitä sovelletaan 1 päivästä tammikuuta 2020.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 26 päivänä maaliskuuta 2020. Neuvoston puolesta Puheenjohtaja A. METELKO-ZGOMBIĆ

(1) Neuvoston asetus (EU) 2019/1838, annettu 30 päivänä lokakuuta 2019, eräiden kalakantojen ja kalakantaryhmien Itämerellä sovellettavien kalastusmahdollisuuksien vahvistamisesta vuodeksi 2020 ja asetuksen (EU) 2019/124 muuttamisesta tiettyjen muilla vesillä sovellettavien kalastusmahdollisuuksien osalta (EUVL L 281, 31.10.2019, s. 1).

(2) Euroopan parlamentin ja neuvoston asetus (EU) 2019/1241, annettu 20 päivänä kesäkuuta 2019, kalavarojen säilyttämisestä ja meriekosysteemien suojelemisesta teknisten toimenpiteiden avulla, neuvoston asetusten (EY) N:o 1967/2006, (EY) N:o 1224/2009 ja Euroopan parlamentin ja neuvoston asetusten (EU) N:o 1380/2013, (EU) 2016/1139, (EU) 2018/973, (EU) 2019/472 ja (EU) 2019/1022 muuttamisesta sekä neuvoston asetusten (EY) N:o 894/97, (EY) N:o 850/98, (EY) N:o 2549/2000, (EY) N:o 254/2002, (EY) N:o 812/2004 ja (EY) N:o 2187/2005 kumoamisesta (EUVL L 198, 25.7.2019, s. 105).

(3) Neuvoston asetus (EU) 2020/123, annettu 27 päivänä tammikuuta 2020, unionin vesillä ja unionin kalastusaluksiin tietyillä unionin ulkopuolisilla vesillä sovellettavien tiettyjen kalakantojen ja kalakantaryhmien kalastusmahdollisuuksien vahvistamisesta vuodeksi 2020 (EUVL L 25, 30.1.2020, s. 1).